P6_TA(2005)0295

Den politiske situation og uafhængige medier i Belarus

Europa-Parlamentets beslutning om den politiske situation og uafhængige medier i Belarus

Europa-Parlamentet,

- der henviser til sine tidligere beslutninger om situationen i Belarus,

- der navnlig henviser til sin beslutning af 10. marts 2005 om Belarus [1],

- der henviser til resolutionerne fra Europarådets Parlamentariske Forsamling om situationen i Belarus, navnlig dens resolution af 28. april 2004 om forfølgelse af pressen i Republikken Belarus,

- der henviser til De Forenede Nationers Menneskerettighedskommissions resolution af 14. april 2005 om menneskerettighedssituationen i Belarus,

- der henviser til rapporten fra marts 2005 om Belarus fra OSCE-repræsentanten for mediefrihed,

- der i særdeleshed henviser til den EU-handlingsplan til fremme af demokratiet i Belarus, som Europa-Parlamentets Delegation for Forbindelserne med Belarus vedtog den 23. februar 2005,

- der henviser til, at dets Sakharov-pris for tankefrihed i december 2004 blev tildelt det belarussiske journalistforbund,

- der henviser til Kommissionens meddelelse af 12. maj 2004 om EU's naboskabspolitik (KOM(2004)0373),

- der henviser til de EU-sanktioner, der den 2. juli 2004 vedtoges mod belarussiske officielle repræsentanter, efter at tre belarussiske oppositionsledere og en journalist var forsvundet,

- der henviser til forretningsordenens artikel 103, stk. 4,

A. der henviser til, at situationen i Belarus ikke er blevet bedre, men tværtimod forværret i en sådan grad, at de grundlæggende menneskerettighederne krænkes brutalt, Underhuset er frataget sine lovgivningsmæssige rettigheder, og det økonomiske liv styres af præsidenten, og til, at disse krænkelser også omfatter fængsling af medlemmer af den demokratiske opposition og andre former for undertrykkelse af dem,

B. der henviser til, at EU gentagne gange har fordømt Lukashenko-styrets anholdelse af prominente oppositionsledere, og at der ikke er sket fremskridt i de uopklarede sager om en række forsvundne personer,

C. der henviser til, at adskillige politiske partier, 22 uafhængige aviser, over 50 pro-demokratiske ikkestatslige organisationer (ngo'er) på forskellige niveauer og af forskellig politisk observans samt en række uddannelsesinstitutioner de seneste få år er blevet nedlagt af "tekniske" årsager, men at det var klart, at der i hvert enkelt tilfælde var tale om en straf for at have kritiseret præsidenten og hans politik,

D. der henviser til, at FN's Menneskerettighedskommission i april 2005 rettede kritik mod Belarus på grund af vedvarende forlydender om chikaner mod og nedlægning af ngo'er, nationale mindretalsorganisationer, uafhængige avisers og blades salgssteder, politiske oppositionspartier, uafhængige fagforeninger og religiøse organisationer samt om chikaner mod personer engageret i demokratisk virksomhed, herunder uafhængige medier,

E. der henviser til, at de statslige myndigheder har standset al registrering af nye aviser, og at mange eksisterende aviser er blevet idømt bøder, hvilket gør det umuligt for dem fortsat at udkomme,

F. der henviser til, at der i Belarus til stadighed foregår politisk motiverede anholdelser af og retssager mod aktivister fra den demokratiske bevægelse og uafhængige journalister samt udvisning af udenlandske statsborgere, og at de to journalister Pavał Mažejka og Mikoła Markievič fra avisen Pahonia samt Viktar Ivaðkievič, udgiver af avisen Rabočy, er blevet idømt mellem 6 og 9 måneders fængsel,

G. der henviser til, at ledelsen af sammenslutningen af polakker i Belarus den 12. maj 2005 blev erklæret ulovlig af det belarussiske justitsministerium, og at et trykkeri efter anvisning fra regeringen nægtede at trykke det polske ugeskrift Glos znad Niemna, hvorefter der under regeringens beskyttende vinger udsendtes falske udgaver,

H. der henviser til, at ORT-korrespondent Dzmitry Zavadski forsvandt i 2000, og at de belarussiske myndigheder synes at trække undersøgelserne i langdrag; der endvidere henviser til, at Vieranika Čarkasava, journalist på avisen Salidarnaść, blev myrdet den 20. oktober 2004, og at tilfælde af vold mod journalister bliver mere og mere almindelige,

I. der henviser til, at udgivelse og distribution er blevet monopoliseret af staten, og at de resterende private udgivere idømmes store bøder, hvis de udgiver uafhængige aviser; der endvidere henviser til, at mange uafhængige aviser, der udgives i udlandet, herunder Rusland, derfor ofte konfiskeres ved grænsen af de belarussiske myndigheder,

J. der henviser til, at alle såvel nationale som regionale udsendelser af tv- og radioprogrammer er på regeringens hænder eller kontrolleres af staten,

K. der henviser til, at alle kabelselskaber retsforfølges for at transmittere fra udenlandske tv-kanaler, som ikke er godkendt af den belarussiske regering, og at de belarussiske kabelselskaber på den baggrund har fået forbud mod at transmittere fra alle ukrainske kanaler samt fra den polske kanal Polonia,

L. der henviser til, at alle internetforbindelser kanaliseres gennem en statsdrevet virksomhed, der har blokeret talrige konti og netsteder,

M. der henviser til, at en repræsentant for Organisationen for Sikkerhed og Samarbejde i Europa i sin rapport fra marts 2005 om mediefrihed i Belarus udtrykte alvorlig bekymring over den alvorlige situation for de uafhængige medier i Belarus, navnlig det faldende antal registreringer af uafhængige aviser og det voksende pres på medierne ved hjælp af retslige, udenretslige og økonomiske midler,

1. fordømmer kraftigt det belarussiske styres vilkårlige overgreb mod medierne, journalister, medlemmer af oppositionen, menneskerettighedsforkæmpere og enhver, der åbent forsøger at rette kritik mod præsidenten og styret, således som de har givet sig udtryk i tilfældige anholdelser, dårlig behandling af tilbageholdte personer, forsvundne personer, politisk motiverede forfølgelser og andre repressive handlinger, som lader hånt om de grundlæggende demokratiske og retsstatslige principper;

2. opfordrer Rådet og Kommissionen til at udarbejde et omfattende, flerårigt program til støtte for de uafhængige medier i Belarus, herunder støtte til udsendelse fra udlandet af uafhængige radio- og tv-programmer samt støtte til uafhængige journalister og aviser;

3. ser positivt på planerne om at oprette et radionetværk, som skal sende fra Polen, Litauen og eventuelt Ukraine, og opfordrer Kommissionen til at støtte planernes gennemførelse;

4. opfordrer Rådet og Kommissionen til i den forbindelse hurtigst muligt at sørge for den nødvendige hjælp til at påbegynde udsendelsen af uafhængige radioprogrammer til Belarus fra udlandet;

5. understreger, at radionetværket bør kunne bruge alle transmissionsbåndbredder, herunder båndbredderne på internettet, og bør være tilgængeligt hele tiden;

6. opfordrer Rådet og Kommissionen til at hjælpe undertrykte journalister og deres familier;

7. opfordrer Rådet og Kommissionen til at skabe et legat- og praktikantopholdsprogram for uafhængige journalister og til at udarbejde uddannelsesprogrammer for unge, uafhængige journalister;

8. opfordrer Kommissionen til at høre Parlamentet om gennemførelsen af dette program for frie og uafhængige medier og information til det belarussiske folk;

9. mener, at Kommissionen, Rådet og Parlamentet, såfremt de belarussiske myndigheder ikke forbedrer situationen med hensyn til ytringsfrihed og frie massemedier, eller såfremt der sker en yderligere forværring, bør indlede proceduren med henblik på at udvide listen over visaforbud med belarussiske myndigheder, der er involveret i forfølgelse af massemedierne;

10. fordømmer regeringens indgreb over for sammenslutningen af polakker i Belarus som et forsøg på at bremse den største ngo og en af de få, som ikke var kontrolleret af regeringen, og minder om, at respekten for mindretalsrettigheder også gælder foreningsfrihed og anerkendelse af organisationens valgte vedtægtsmæssige organer, samt beklager regeringens forsøg på at opnå kontrol over Glos znad Niemna;

11. udtrykker navnlig sin afsky ved de seneste idømmelser af straf i form af langvarigt tvangsarbejde til Mikola Statkevich, formand for det belarussiske socialdemokratiske parti (Narodnaja Hramada), Paval Seviarynec, grundlæggeren af Ungdomsfronten, og Andrei Klimau, forretningsmand og medlem af den 13. Øverste Sovjet;

12. opfordrer de belarussiske myndigheder til at standse udvisningen af unge demokrater fra universiteter og andre højere læreanstalter og støtter helhjertet de studerende, som er blevet udvist fra sådanne læreanstalter, fordi de går ind for demokratiske værdier og forsvarer menneskerettighederne, og som indledte en sultestrejke den 25. maj 2005;

13. glæder sig over indvielsen af det europæiske humanvidenskabelige universitet i Vilnius for belarussiske eksilstuderende og opfordrer Kommissionen og medlemsstaterne til at støtte dette universitet i gennemførelsen af dets undervisning og forskningsprogrammer;

14. opfordrer medlemsstaterne til at anerkende eksamener fra universitetet som et bevis på et højt kompetenceniveau og fremragende akademiske kvalifikationer og opfordrer europæiske universiteter til at indlede et nærmere samarbejde med det;

15. understreger endnu en gang, at en yderligere udvikling af EU's forbindelser med Belarus fortsat også vil være afhængig af, at der er sket fremskridt hen imod en demokratisering og reform af landet, samt at de belarussiske borgere har adgang til objektive, frie og gennemsigtige medier;

16. opfordrer Rådet og Kommissionen til at rejse spørgsmålet om Belarus over for de russiske myndigheder for at fastlægge en fælles indsats for at tilvejebringe konkrete demokratiske ændringer i landet;

17. pålægger sin formand at sende denne beslutning til Rådet, Kommissionen, medlemsstaternes regeringer og parlamenter samt OSCE's og Europarådets Parlamentariske Forsamlinger.

[1] "Vedtagne tekster", P6_TA(2005)0080.

--------------------------------------------------